עלי סלאם, ראש העיר המכהן בנצרת, זכה הלילה (רביעי) בבחירות החוזרות לראשות העיר, לאחר שזכה ב-27,666 מקולות הבוחרים, בעוד יריבו, ראמז ג'ראייסי, זכה ב-17,266 קולות. כבר בשעות הערב נחצה שיעור ההצבעה מהבחירות הקודמות שנערכו בעיר לפני כארבעה חודשים והסתכם ב-70%. עם סגירת הקלפיות בשעה 22:00 הצביעו 83.6% מבעלי זכות ההצבעה. בעקבות ההפסד, ג'ראייסי יצא אל פעיליו ונשא נאום שבו הפנה אצבע מאשימה כלפי אנשי מפלגת הליכוד בעיר, שחברו לדבריו אל התנועה האיסלאמית כדי להפיל את הנהגת העיר מטעם מפלגתו, חד"ש.
מקורבי ראש העיר המודח: "תוצאה תמוהה, אנחנו ננצח"
יום הבחירות בעיר הערבית הגדולה ביותר בישראל התנהל במתח רב. העיר נראתה כמו קרנבל בחירות גדול. ברחבי העיר נראו החל משעות הבוקר אתמול מאות כלי רכב עם תמונות המועמדים שאספו נוסעים אל הקלפיות ושלטי ענק עם תמונות המועמדים, עלי סלאם ראש העיר המכהן וראמז ג'ראייסי, ראש העיר לשעבר, נתלו על בתים ובניינים רבים בעיר. פעילי תנועת חד"ש של ג'ראייסי, שבמשך שנים רבות שלט בעיר, הגיעו מרחבי הארץ לסייע לראש העירייה לשעבר. מנגד, חברו לסלאם המועמדים האחרים שהתמודדו בבחירות הקודמות ובראשן ח"כ חנין זועבי (בל"ד), ולפי תחושת הרחוב הנצרתי הדבר הקנה יתרון לסלאם. שני הצדדים הביעו אתמול ביטחון בניצחונם. סאלם חזר שוב על האמרה כי תושבי נצרת זקוקים לשינוי ואילו ג'ראייסי אמר כי תושבי נצרת יבחרו בו גם מכיוון שהם חוששים משלטון הפחד, כלשונו. במהלך יום הבחירות נעצרו ארבעה בני אדם ועוכבו לחקירה שלושה נוספים בחשד להפרות סדר סמוך לקלפיות.
המערכה היצרית בנצרת החלה בערב הבחירות ב-22 באוקטובר 2013, אז הצביעו התוצאות על מהפך. ג'ראייסי, ראש העיר שכיהן בתפקידו במשך 19 שנים, הפסיד ליריבו ומי שהיה סגנו, סלאם, בהפרש זעום של 22 קולות בלבד. בתגובה, ביקש ג'ראייסי מיד לאחר הבחירות, להוציא צו מניעה לפרסום התוצאות, בטענה כי הקולות של מוגבלי התנועה לא נספרו, לטענתו בניגוד לחוק. סלאם הגיש ערעור על ההחלטה, ובית המשפט העליון קיבל טענותיו - וכך הוכרז סלאם כראש העיר החדש של נצרת.
בתגובה להחלטה, הגיש ג'ראייסי בקשה לספור עשרות רבות של קולות שנפסלו על ידי ועדת הבחירות. במקביל, הגיש סלאם עתירה שכנגד, וטען כי חלה טעות בספירה של עשרות רבות של מעטפות. כתוצאה, בתחילת חודש ינואר החליט בית המשפט המחוזי בנצרת על פתיחת 47 המעטפות של מוגבלי הניידות שנפסלו שלא כחוק - והתוצאה הדרמטית על מהפך נוסף, הפעם לטובתו של ראש העיר המודח ג'ראייסי. אולם, בסיום הספירה זכה ג'ראייסי ליתרון של תשעה קולות בלבד, ולכן זמן קצר לאחר מכן ביקש היועץ המשפטי לממשלה יהודה וינשטיין מבית המשפט לבטל את הבחירות בנצרת ולקיים בחירות חוזרות, זאת בעקבות ראיות שהציגו בפניו אנשיו של סלאם, לפיהן עלה חשד כבד לאי-סדרים.